

**SK**

**CCMI/178**

**Požiadavky na udržateľnosť batérií v EÚ**

**STANOVISKO**Európsky hospodársky a sociálny výbor  
 **Požiadavky na udržateľnosť batérií v EÚ**

[COM(2020) 798 final]

Spravodajca: **Bruno CHOIX**

Pomocný spravodajca: **Franck UHLIG**

|  |  |
| --- | --- |
| Konzultácia | Európsky parlament, 18/01/2021 |
| Právny základ | článok 304 Zmluvy o fungovaní Európskej únie |
|  |  |
| Rozhodnutie plenárneho zhromaždenia | 01/12/2020 |
|  |  |
| Príslušná sekcia | poradná komisia pre priemyselné zmeny (CCMI) |
| Prijaté v sekcii | 05/03/2021 |
| Prijaté v pléne | 24/03/2021 |
| Plenárne zasadnutie č. | 559 |
| Výsledok hlasovania (za/proti/zdržalo sa) | 256/0/4 |

# **Závery a odporúčania**

## Európsky hospodársky a sociálny výbor (EHSV) podporuje opatrenia stanovené v nariadení [COM(2020) 798 final – 2020/0353(COD)], ktoré navrhla Európska komisia.

## EHSV sa domnieva, že zabránenie fragmentácii vnútorného trhu prostredníctvom možných odlišných prístupov zo strany členských štátov je kľúčová otázka, ktorou by sa mali zaoberať všetky zainteresované strany.

## EHSV žiada, aby sa vymedzili presnejšie a operatívnejšie mechanizmy a nástroje riadenia, ktoré by umožnili vykonávanie nového nariadenia so zapojením zainteresovaných strán.

## EHSV navrhuje reagovať na tieto výzvy ďalším posilňovaním úlohy a zdrojov Európskej chemickej agentúry (ECHA).

## Pokiaľ ide o otázky týkajúce sa zdravia, bezpečnosti a pracovných podmienok pri výrobe, ako aj recyklácie a repasovania batérií, EHSV navrhuje posilniť úlohu Európskej agentúry pre bezpečnosť a ochranu zdravia pri práci (EU-OSHA).

## Pokiaľ ide o vykonávanie povinnosti náležitej starostlivosti pri monitorovaní dodávateľského reťazca v oblasti batérií, EHSV požaduje úplnú transparentnosť pri implementácii tohto systému dohľadu.

## Recyklácia, renovácia a opätovné použitie umožňujú zabezpečiť dodávateľský hodnotový reťazec. Podpora výskumu a vývoja v oblasti ekodizajnu je nevyhnutná. EHSV navrhuje, aby sa to uskutočnilo vo forme dôležitého projektu spoločného európskeho záujmu.

## Pokiaľ ide o otázky týkajúce sa pracovných miest a zručností zamerané na podporu rozvoja európskeho priemyselného sektora pre oblasť udržateľných batérií, EHSV navrhuje rozšíriť a posilniť úlohu Európskeho strediska pre rozvoj odborného vzdelávania (Cedefop), ako aj úlohu príslušných európskych výborov pre medziodvetvový dialóg prostredníctvom spravodlivej transformácie začlenenej do Európskej zelenej dohody.

## EHSV sa v súvislosti s iniciatívou Komisie „Pakt pre zručnosti“ a európskymi projektmi ALBATTS, DRIVES a COSME domnieva, že prioritou je najmä identifikovať a zrealizovať vzdelávacie projekty v oblasti ekodizajnu a recyklácie batérií s primeranými finančnými prostriedkami na zabezpečenie ich úspechu s aktívnou účasťou sociálnych partnerov a v spolupráci s akýmikoľvek priamo súvisiacimi vnútroštátnymi mechanizmami alebo určitými oblasťami zamestnanosti.

## V súlade so záväzkami prijatými EÚ v oblasti uhlíkovej neutrality EHSV navrhuje urýchlene zaviesť maximálne limity, pokiaľ ide o uhlíkovú stopu spojenú s výrobou batérií, ako aj s logistikou dodávok materiálu a posilniť zdroje pridelené Komisiou na rýchly vývoj a implementáciu nástrojov na hodnotenie a monitorovanie uhlíkovej stopy v sektore batérií.

## EHSV považuje za potrebné stanoviť zodpovednosť výrobcu, ktorá bude v súlade s podporou ekodizajnu. V tejto súvislosti sa javí ako nevyhnutné oddeliť koniec životnosti batérií od konca životnosti prístrojov, ktoré ich používajú.

## EHSV navrhuje, aby sa popri pojme „skončenie životnosti“ zaviedol aj pojem „skončenie použiteľnosti“ s cieľom podporiť opätovné použitie, obnovu alebo druhotné využitie a recykláciu batérií.

## Ustanovenia návrhu nariadenia týkajúce sa označovania by mali zahŕňať povinnosť lepšie informovať osoby o možných rizikách iných nebezpečných látok, než sú kadmium, olovo a ortuť, ako aj o iných rizikách súvisiacich s bezpečnosťou, aby sa mohli informovane rozhodnúť a lepšie používať batérie.

# **Úvod**

## Európska komisia predložila 10. decembra 2020 návrh nariadenia Európskeho parlamentu a Rady [COM(2020) 798 final – 2020/0353(COD)] o batériách a použitých batériách, o zrušení smernice 2006/66/ES zo 6. septembra 2006 o batériách a akumulátoroch a použitých batériách a akumulátoroch a o zmene nariadenia (EÚ) 2019/1020 z 20. júna 2019 o dohľade nad trhom a súlade výrobkov.

## Cieľom navrhovaného nariadenia je vytvoriť rámec Únie pokrývajúci celý životný cyklus batérií vrátane harmonizovaných a ambicióznejších pravidiel týkajúcich sa batérií, ich komponentov, použitých batérií a recyklátov.

## Hlavnými cieľmi tohto nariadenia sú posilniť udržateľnosť batérií počas celého ich životného cyklu zabezpečením minimálnych požiadaviek na udržateľnosť batérií uvádzaných na vnútorný trh EÚ, zvýšiť odolnosť dodávateľského reťazca batérií v EÚ podporou obehového hospodárstva a zmierniť environmentálne a sociálne vplyvy vo všetkých fázach životného cyklu batérie.

## Ide najmä o posilnenie výroby vysokokvalitných a vysokovýkonných batérií a ich uvádzania na trh EÚ, rozvíjanie a využívanie potenciálu EÚ v oblasti primárnych aj druhotných surovín potrebných na výrobu batérií zabezpečovaním ich výroby efektívnym a udržateľným spôsobom a zabezpečovanie fungovania trhov s druhotnými surovinami a súvisiacich priemyselných procesov.

## Prostredníctvom tohto nariadenia má Komisia v úmysle podporovať inovácie, ako aj rozvoj a uplatňovanie technologických odborných poznatkov získaných v rámci EÚ.

## To by malo z hľadiska logiky obehového hospodárstva umožniť zníženie závislosti EÚ od dovozu surovín a vzácnych zemín strategického významu a vykonávanie vhodného zberu a recyklácie všetkých použitých batérií.

## S cieľom znížiť environmentálne a sociálne vplyvy sa prostredníctvom nariadenia musí prispievať k zodpovednému zabezpečovaniu zdrojov, podporovať efektívne využívanie surovín a recyklovaných materiálov, znižovať emisie skleníkových plynov počas celého životného cyklu batérií, znižovať riziká pre ľudské zdravie a kvalitu životného prostredia a zlepšiť sociálne podmienky dotknutého obyvateľstva.

# **Všeobecné pripomienky**

## V Európe bude v nasledujúcom desaťročí technológia batérií jedným z hlavných katalyzátorov zelenej energetickej transformácie. Umožnením elektrifikácie dopravy, ak je to vhodné, a využívania obnoviteľných energií ako spoľahlivých zdrojov energie by malo používanie batérií prispieť k dosiahnutiu európskych cieľov Parížskej dohody o zmene klímy.

## Podľa podpredsedu Komisie Maroša Šefčoviča by EÚ vzhľadom na pokrok dosiahnutý v rámci Európskej aliancie pre batérie (EBA), ktorú vytvorila Komisia v roku 2017, mohla do piatich rokov zabezpečiť až 80 % svojich potrieb.

## Táto strategická autonómia sa vybuduje v spolupráci s EBA s cieľom ponúknuť právne nástroje a spojiť členské štáty, automobilový, surovinový a chemický priemysel, a tak navrhnúť a implementovať stopercentne európske hodnotové reťazce s prvými zariadeniami na výrobu európskych batérií, ktoré by sa mali uviesť do prevádzky v roku 2021 alebo 2022.

## EHSV podporuje opatrenia stanovené v nariadení navrhnutom Komisiou s ohľadom na ich schopnosť čeliť mnohým výzvam, ktoré predstavuje globálny rast výroby a spotreby batérií.

## V súlade so strategickou autonómiou EÚ však EHSV upozorňuje, že je potrebné ich posilniť a implementovať rýchlo, aby sa zabránilo nielen zvýšeniu technologickej, priemyselnej a energetickej závislosti používateľov batérií v EÚ od ázijských alebo amerických výrobcov, ale aj premiestneniu európskych automobilových závodov do tretích krajín v regiónoch, ktoré sa nachádzajú v blízkosti zariadení na výrobu batérií, s negatívnymi hospodárskymi, sociálnymi a environmentálnymi dôsledkami, ako sa už uviedlo v predchádzajúcom stanovisku EHSV[[1]](#footnote-2). Okrem toho je potrebné chrániť záujmy európskych podnikov tým, že sa v plnej miere využijú všetky príslušné nástroje EÚ. V tejto súvislosti by chcel EHSV vyjadriť aj svoje obavy ohľadom toho, ako chce Komisia overiť a zabezpečiť dodržiavanie požiadaviek týkajúcich sa uhlíkovej stopy (metodika zatiaľ neexistuje), úrovne recyklovaného obsahu a náležitej starostlivosti v dodávateľskom reťazci. EHSV v tomto ohľade trvá na dôkladnom preskúmaní súladu dovážaných výrobkov s cieľom zabrániť nekalej hospodárskej súťaži zo zahraničia.

## Solárne panely, veterné elektrárne a batérie sú pre náš nový priemyselný model zásadné[[2]](#footnote-3). Závisia od surovín a materiálov, know-how a pridanej hodnoty pochádzajúcich najmä z krajín mimo EÚ. V súčasnosti sa v Európe vyrába ani nie 1 % svetovej produkcie lítiových batérií[[3]](#footnote-4). S cieľom zabezpečiť účinnú a bezpečnú realizáciu existujúcich a budúcich plánov elektrizačných sústav EHSV odporúča, aby bol rozvoj európskeho odvetvia stacionárnych batérií sprevádzaný stanovením celoeurópskeho rámca pre využívanie technológie V2G (energetické prepojenie vozidla a siete).

## EHSV podporuje návrhy na zvýšenie udržateľnosti dopravy a strategický akčný plán pre batérie zameraný na zníženie energetického deficitu v Európe a vytvorenie hodnotového reťazca batérií. Dekarbonizácia dopravy a prechod na čistú energiu je jedným z kľúčových aspektov tretieho balíka opatrení v oblasti mobility, Európskej zelenej dohody a stratégie pre udržateľnú a inteligentnú mobilitu. Táto iniciatíva patrí do širšieho rámca akčného plánu pre obehové hospodárstvo[[4]](#footnote-5).

## Európska platforma subjektov obehového hospodárstva môže zohrať úlohu v komunikácii o týchto témach[[5]](#footnote-6).

## Takisto je potrebný vhodný systém na informovanie koncových používateľov o kvalite batérií dostupných na trhu a na zvýšenie informovanosti spotrebiteľov o ich úlohe pri zbere odpadu z batérií.

## Najlepším spôsobom, ako zabezpečiť, aby boli vyrobené batérie „čisté“, je dodržiavať európske normy a pravidlá v oblasti životného prostredia, ako to presadzuje napríklad prístup obehového hospodárstva od baní až do konca životnosti batérií. Zásadný význam majú veľké investície určené na tento cieľ z priemyselného odvetvia, pričom úlohou Komisie je vymedziť náležité podmienky, ako sú technické normy[[6]](#footnote-7).

## EHSV podporuje návrh nariadenia, ktorý predložila Komisia a ktorý sa týka zohľadnenia výzev spojených s kritickými surovinami používanými v batériách, ako sa uvádza v oznámení Európskej komisie z 3. septembra 2020 s názvom *Odolnosť v oblasti kritických surovín: zmapovanie cesty k väčšej bezpečnosti a udržateľnosti*. Kritickými surovinami používanými v batériách sú lítium, kobalt, prírodný grafit a antimón, pričom za dva hlavné parametre pri určovaní kritického významu sa považujú hospodársky význam a riziko ohrozenia dodávok.

## EHSV už vyjadril svoju podporu zavedeniu záväzných právnych požiadaviek na posilnenie trhu s druhotnými surovinami najmä v prípade obalov, vozidiel, stavebných materiálov a batérií[[7]](#footnote-8).

## Uskladňovanie energií z obnoviteľných zdrojov a ich vývoj predstavujú vzhľadom na ich nestály tok skutočnú výzvu. Uskladňovanie je pre Európsku úniu strategickou otázkou v záujme zaistenia bezpečnosti stálych dodávok energie do Únie a fungujúceho trhu s energiou, a to tak z technického hľadiska, ako i z hľadiska rozpočtu. EHSV pripomína, že s uskladňovaním energie môžu byť súčasne s výhodami spojené nielen významné finančné, ale aj environmentálne a zdravotné náklady. Výbor preto podporuje systematické uskutočňovanie posúdení vplyvu, a to nielen na posúdenie konkurencieschopnosti technológií, ale aj ich vplyvu na životné prostredie a zdravie. EHSV takisto považuje za dôležité posúdiť účinky týchto technológií na vytváranie činností a pracovných miest. EHSV podporuje potrebu lepšej harmonizácie predpisov v oblasti uskladňovania energie medzi členskými štátmi. EHSV takisto vyzýva na začatie verejného dialógu v celej Európe o energetickej otázke (európsky dialóg o energetike), aby občan a celá občianska spoločnosť prevzali zodpovednosť za energetickú transformáciu a mohli ovplyvniť budúce rozhodnutia v oblasti technológií na uskladnenie energie[[8]](#footnote-9). K tomu musí prispieť kvalita označovania batérií.

## Ekonomická výzva je značná: Komisia odhaduje, že globálny dopyt po batériách sa do roku 2030 zvýši 14-násobne v porovnaní s úrovňou z roku 2018 a 17 % tohto dopytu by malo pochádzať z EÚ. Počet lítiových batérií by sa mal v období 2020 až 2040 zväčšiť 700-násobne.

## Pri posudzovaní vplyvu vykonávania nových právnych predpisov na pracovné miesta a potrebu zručností vychádza nariadenie z dvoch referenčných štúdií, ktoré uverejnili Centrum pre európske politické štúdie (CEPS)[[9]](#footnote-10) a mimovládna organizácia RREUSE[[10]](#footnote-11), ako aj z výskumu Európskej aliancie pre batérie.

## V štúdii CEPS sa odhaduje, že rozvoj činností spojených so zberom a recykláciou batérií bude mať vplyv na vytváranie priamych a nepriamych pracovných miest: približne 850 pracovných miest s mierou recyklácie 55 % a 5 500 pracovných miest s mierou recyklácie 75 %.

## Podľa štúdie organizácie RREUSE však činnosť spojená s opravou a opätovným použitím batérií vytvára päť- až desaťkrát viac pracovných miest v „ekvivalentoch plného pracovného času“ ako činnosť spojená so zberom a recykláciou, čo nastoľuje otázku politických dôsledkov opatrení, ktoré uprednostňujú sektor zberu a recyklácie pred sektorom opráv a opätovného používania batérií.

## Nedostatok zručností sa týka najmä ekodizajnu batérií s cieľom optimalizovať ich životnosť a využitie.

## Na zlepšenie investícií do udržateľnej výrobnej kapacity batérií z hľadiska sociálnych a environmentálnych rizík je potrebné zosúladiť projekty súvisiace s batériami s taxonómiou EÚ[[11]](#footnote-12) v oblasti udržateľných činností s prihliadnutím na Program InvestEU.

# **Konkrétne pripomienky**

## EHSV žiada, aby sa vymedzili presnejšie a operatívnejšie riadiace a vykonávacie mechanizmy a nástroje, ktoré umožnia skutočné a efektívne uplatňovanie všetkých opatrení stanovených v novom nariadení.

## EHSV preto navrhuje, aby sa na tieto výzvy reagovalo prehodnotením úlohy Európskej chemickej agentúry (ECHA) so sídlom v Helsinkách, ktorá je zodpovedná za vykonávanie nariadenia REACH (z roku 2005, revidovaného v roku 2018) o chemických látkach, aby sa do nej zahrnula registrácia, hodnotenie, monitorovanie a kontrola nových noriem a pravidiel stanovených v novom nariadení o udržateľnosti batérií.

## Rozvoj udržateľného sektora batérií musí reagovať na problém súladu s normami EÚ v oblasti bezpečnosti a ochrany zdravia pri práci, ktorý predstavuje ochrana pracovníkov pri kontakte s batériami a recyklovateľnými surovinami, z ktorých sa vyrábajú priemyselne batérie alebo batérie do vozidiel. Európska agentúra pre bezpečnosť a ochranu zdravia pri práci (EU-OSHA) so sídlom v Bilbau vypracovala odborné posudky k tejto téme, ktoré je potrebné zohľadniť, aby nariadenie obsahovalo príslušné nariadenia. EHSV preto navrhuje posilniť aj úlohu agentúry EU-OSHA.

## Pokiaľ ide o vykonávanie náležitej starostlivosti pri monitorovaní dodávateľského reťazca batérií a nezávislého systému auditu, monitorovania a kontroly pod záštitou Európskej komisie, v súlade s pravidlami stanovenými v príručke OECD k tejto téme[[12]](#footnote-13), EHSV požaduje úplnú transparentnosť pri implementácii tohto monitorovacieho systému.

## Pokiaľ ide o výzvy v oblasti pracovných miest a zručností s cieľom vykonávať opatrenia nariadenia zamerané na podporu rozvoja európskeho priemyselného sektora pre oblasť udržateľných batérií, EHSV navrhuje rozšíriť a posilniť úlohu strediska Cedefop v tejto oblasti, ako aj úlohu príslušných európskych výborov pre medziodvetvový dialóg (elektrická energia, metalurgia, chemický priemysel, ťažobný priemysel atď.) prostredníctvom spravodlivej transformácie začlenenej do Európskej zelenej dohody. Inštitúcie odborného vzdelávania v členských štátoch budú musieť zavádzať podobné vzdelávacie projekty do študijných programov pre študentov, aby sa zabezpečila dostupnosť vyškolených pracovníkov pre udržateľný európsky priemysel v oblasti batérií.

## V rámci iniciatívy „Pakt pre zručnosti“ Európskej komisie sa začali realizovať projekty ALBATTS (Aliancia pre kvalifikáciu a odborné vzdelávanie v technológiách batérií), DRIVES (rozvoj a výskum inovačných odborných zručností) a COSME (viacročný európsky program pre konkurencieschopnosť podnikov a MSP). EHSV sa domnieva, že prioritou je najmä identifikovať a zrealizovať vzdelávacie projekty v oblasti nových zručností venovaných ekodizajnu, ale aj diagnostike batérií na účely ich opravy, renovovania a recyklácie s aktívnou účasťou sociálnych partnerov a v spolupráci s akýmikoľvek priamo súvisiacimi vnútroštátnymi mechanizmami alebo určitými oblasťami zamestnanosti.

## Na zlepšenie udržateľnosti, kvality a bezpečnosti výrobkov a procesov a na zníženie nákladov je potrebný výskum a inovácie. To znamená okamžite uprednostniť výskum a vývoj batérií s holistickým prístupom v celom hodnotovom reťazci batérií a významnými a nepretržitými investíciami v priebehu času, ktoré pokrývajú krátkodobé aj dlhodobé výskumné priority.

## V oblasti uskladňovania energie budú mať batérie a vodík doplnkové funkcie. Cieľom bude maximalizovať súčinnosť medzi týmito dvoma technologickými riešeniami.

## Očakáva sa, že nové digitálne technológie pomôžu urýchliť vývoj v sektore batérií: od zrýchleného objavovania materiálov po optimalizáciu medzisektorového využívania batériových systémov na podporu energetickej siete.

## Recyklácia,obnova a opätovné použitie umožňujú zabezpečiť dodávateľský hodnotový reťazec. Podpora výskumu a vývoja v oblasti ekodizajnu je nevyhnutná. EHSV navrhuje, aby sa to uskutočnilo vo forme dôležitého projektu spoločného európskeho záujmu. Cieľom je rozvíjať odborné znalosti, ktoré umožňujú čo najlepšie zhodnocovať batérie ich preorientovaním – pokiaľ je to možné – na obnovu, druhotné využitie alebo ešte lepšie zhodnotenie ich komponentov a implementáciu optimalizovaných procesov z hľadiska životného prostredia, zaručujúcich bezpečnosť zamestnancov a vyúsťujúcich do ekonomického modelu prispievajúceho k udržateľnosti tejto činnosti na európskom území. Ide najmä o úspešnú realizáciu konkurenčných priemyselných procesov, ktoré umožňujú vyrábať materiály v kvalite „batérií“ prostredníctvom recyklácie s výraznejšou podporou pre spoločnosti fungujúce integrovaným spôsobom s uzavretým cyklom.

## V súlade so záväzkami prijatými EÚ v oblasti uhlíkovej neutrality do roku 2050 (s prechodným cieľom znížiť emisie skleníkových plynov do roku 2030 o 55 %) EHSV navrhuje urýchlene zaviesť maximálne limity (keďže dátum júl 2027 je v súvislosti s cieľmi stanovenými Európskou radou 11. decembra 2020 príliš neskoro), pokiaľ ide o uhlíkovú stopu spojenú s výrobou batérií, ako aj s logistikou dodávok materiálu, a rovnako posilniť zdroje pridelené Komisiou na rýchly vývoj a implementáciu nástrojov na hodnotenie a monitorovanie uhlíkovej stopy v sektore batérií. Prístup k strategickým materiálom pre batérie z baní (mestských alebo prírodných) nachádzajúcich sa na trhu, na ktorom sa batérie vyrábajú a recyklujú, by mal byť privilegovaný. Tieto opatrenia pomôžu zjednodušiť a minimalizovať logistické toky. Pokiaľ ide o výrobu batérií, hlavnú etapu v súvislosti s ich uhlíkovou stopou, nariadenie by malo podporovať procesy, ktoré šetria elektrinu a uprednostňujú použitie bezuhlíkových zdrojov energie.

## EHSV považuje za potrebné stanoviť zodpovednosť výrobcu, ktorá bude v súlade s podporou ekodizajnu, a najmä s podporou dizajnu batérií, ktorý uľahčí obnovu, repasovanie a opätovné použitie batérií. Táto potreba súvisí s druhotným využitím batérií, ktoré treba podporovať. V tomto ohľade sa javí ako nevyhnutné oddeliť skončenie životnosti batérií od skončenia životnosti prístrojov tak, že sa batériám štandardne nepripíše status odpadu, keď je prístroj, do ktorého sú zabudované, na konci svojej životnosti. Pri predpokladanom skončení životnosti batérie alebo prístroja, do ktorého sú zabudované, bude výrobca zodpovedný za preukázanie toho, že batéria musí dostať status odpadu. Bude to musieť dokázať prostredníctvom hodnotenia alebo skúšky vykonanej na batérii a písomne preukázať technickú nemožnosť opätovného použitia batérie pomocou obnovy alebo repasovania kompatibilného s podmienkami trhov, so zreteľom na súčasné technológie a odvetvia, ktoré by mohli slúžiť ako riešenie. Rovnako by sa popri pojme „skončení životnosti“ mal zaviesť aj pojem „skončenie použiteľnosti“ s cieľom podporiť opätovné použitie, obnovu alebo druhotné využitie a recykláciu batérií. Preto je potrebné, aby sa tieto nové subjekty a činnosti v novom nariadení zohľadnili.

V Bruseli 24. marca 2021

Christa SCHWENG

predsedníčka Európskeho hospodárskeho a sociálneho výboru

\_\_\_\_\_\_\_\_\_\_\_\_\_

1. [Ú. v. EÚ C 353, 18.10.2019, s. 102](https://eur-lex.europa.eu/LexUriServ/LexUriServ.do?uri=OJ:C:2019:353:SOM:SK:HTML). [↑](#footnote-ref-2)
2. [Ú. v. EÚ C 364, 28.10.2020, s. 108](https://eur-lex.europa.eu/LexUriServ/LexUriServ.do?uri=OJ:C:2020:364:SOM:SK:HTML). [↑](#footnote-ref-3)
3. [Ú. v. EÚ C 282, 20.8.2019, s. 51](https://eur-lex.europa.eu/LexUriServ/LexUriServ.do?uri=OJ:C:2019:282:SOM:SK:HTML). [↑](#footnote-ref-4)
4. [Ú. v. EÚ C 62, 15.2.2019, s. 254](https://eur-lex.europa.eu/LexUriServ/LexUriServ.do?uri=OJ:C:2019:062:SOM:SK:HTML). [↑](#footnote-ref-5)
5. [https://circulareconomy.europa.eu/platform/en/](https://circulareconomy.europa.eu/platform/en/.). [↑](#footnote-ref-6)
6. [Ú. v. EÚ C 262, 25.7.2018, s. 75](https://eur-lex.europa.eu/LexUriServ/LexUriServ.do?uri=OJ:C:2018:262:SOM:SK:HTML). [↑](#footnote-ref-7)
7. [Ú. v. EÚ C 364, 28.10.2020, s. 94](https://eur-lex.europa.eu/LexUriServ/LexUriServ.do?uri=OJ:C:2020:364:SOM:SK:HTML). [↑](#footnote-ref-8)
8. [Ú. v. EÚ C 383, 17.11.2015, s. 19](https://eur-lex.europa.eu/LexUriServ/LexUriServ.do?uri=OJ:C:2015:383:SOM:SK:HTML). [↑](#footnote-ref-9)
9. Drabik E. a Rizos V.: *Prospects for electric vehicle batteries in a circular economy* (Perspektívy batérií elektrických vozidiel v obehovom hospodárstve), CEPS, 2018. [↑](#footnote-ref-10)
10. RREUSE: *Briefing on job creation potential in the re-use sector* (Stručné informácie o potenciáli vytvárania pracovných miest v sektore opakovaného používania), 2015. [↑](#footnote-ref-11)
11. Nariadenie Európskeho parlamentu a Rady (EÚ) 2020/852 zo 18. júna 2020. [↑](#footnote-ref-12)
12. OECD (2018), *Due Diligence Guidance for Responsible Business Conduct (Usmernenie OECD o náležitej starostlivosti pre zodpovedné obchodné správanie)*. [↑](#footnote-ref-13)